  Виталий Пронин «Удмуртия» телерадиокомпанилэн кивалтӥсез М. Городилова.«Удмуртиез» шедьтоды 21-тӥ кнопкаысь Апрель толэзьысен телевизор пультлэн 21-тӥ кнопкаысьтыз шедьтыны луэ «Удмуртия» телеканалэз. Кыӵе со канал, мае отын возьмато, валэктэ «Удмуртия» телерадиовещательной компанилэн кивалтӥсез  Марина Городилова. - Ми ивортылӥм ни вал, «Удмуртия» телекомпания дунтэк кабельной телеканалъёс пӧлы сюриз шуыса. Телевизор пультысь 21-тӥ кнопка табере «Удмуртия» телеканал борды юнматэмын. Марина Эдуардовна, вералэ вал, кызьы та ужпум радъяськиз.- Туэ 22-тӥ феврале компанимы пыриськиз Россиын дунтэк телеканалъёсыз быръёнъя вожвылъяськонэ. Та конкурсын ми вормим. Со понна трос ужано луиз. 4 ар талэсь азьвыл, куке  валамы, телевидение цифровой амалэ выже шуыса, выльдӥськон ужъёсмес кутским: универсальной лицензия басьтыны пӧрмытӥм, кулэ луись оборудование, программаос басьтӥмы, со сяна, ужасьёсмы тодон-валанзэс будэтӥзы, дышетскизы. Озьы 1 но ӝыны ар талэсь азьло кабельной телеканалъёс пӧлын кылдӥз 24 час ӵоже ужась «Удмуртия» телеканал.- Цифровой амалэ потон кунамы кемаласьгес мынэ ни.- 2009-тӥ арын Россиын эфирной телевидениез цифровой амалэ поттыны кутскизы. Солы инъет луиз Россиысь Правительстволэн 2009-тӥ-2015-тӥ аръёслы телерадиовещаниез азинтон сярысь программаез. Та программа быдэсъяськемъя Россиысь калык быгатоз дунтэк телеканалъёсыз цифровой амалэн учкыны.- Уноез телевизор учкисьёс кылӥллям ни мультиплекс сярысь, но ваньмыз ик уг на валало, ма со сыӵе.- Мультиплекс - одӥг цифровой пакетэ телеканалъёсты огазеян. 2015-тӥ арын аналоговой (огшоры антеннаен ужась) каналъёсыз кысылыны кутскизы. Али 2 цифровой мультиплекс кылдытэмын: дунтэк каналъёс но коммерческой телеканалъёс. Нырысетӥез мультиплекс кылдытэмын бюджет чотын. Отчы пыризы 10 телеканалъёс: «Нырысетӥ канал», «Россия 1», «Россия 2», НТВ, «5-тӥ канал», «Россия Культура», «Россия 24», «Карусель», «Россиысь общественной телевидение» но ТВЦ. Кыкетӥяз - СТС, ТНТ, РЕН ТВ, «Домашний», «Спорт 1», «Спорт Плюс», «Звезда», «Мир» но «Муз-ТВ». Дунтэк 20 каналъёсыз котькыӵе телевизорысь учкыны луоз. Со понна телевизор пушкын приставкаез (декодерез) одно луыны кулэ.- Кызьы ортче элькунамы цифровой амалэ выжон?- Удмуртиысь 70 процентэз калык цифровой каналъёсыз учке ни. Кызьы верай вал ни, кинлэн телевизораз вань нимаз приставкаез, соос быгато дунтэк 20 федеральной каналъёсыз учкыны. Но приставка вӧзы одно ик антенна кулэ. Городын улӥсьёс телевизорез кабель пыр учко, соослы приставка но, антенна но басьтыны кулэез ӧвӧл. 21-тӥ каналэз озьы ик дунтэк учкыны луэ. 80 процентэз гуртоос телевизор учко спутник пыр, кылсярысь, «Триколор» но «Телекарта» пыр. Соос понна 20 канал озьы ик дунтэк луэ. Нош вань на эфир пыр ужась аналоговой телевидение, сое огшоры антенна пыр учко. Таӵе амалэн учкисьёслэн дунтэк 20 федеральной каналъёссы ӧвӧл, огшоры антенна цифровой амалэн ужась каналъёсыз уг куты угось.- «5-тӥ каналысь» «Мынам Удмуртиелэсь» программаоссэ учкыны луэ огшоры антеннаен. Озьы ик канал ужа кабель пыр но. Соин валче учкисьёс сурасько, шугъясько каналъёсты шедьтыны.- Туннэ понна телерадиокомпанимы 2 телеканалъёсын передачаоссэ возьматэ. Огез - «Мынам Удмуртие» - «5-тӥ каналэн» валче ужа. 4 но ӝыны чассэ ми солэсь басьтӥськом. Мукетыз - «Удмуртия» телеканал - 24 час ӵоже возьматэ 21-тӥ кнопкаын. Таизлэсь ужзэ быдэсак асьмеос радъяськом. 5 час котыр мыно милям кылдытэм программаосмы, нош кылемзэ тырмытӥськом дунэн басьтэмъёсыныз. Кылсярысь, чеберлыко киноосын, документальной программаосын, мультфильмъёсын но мукет. «Мынам Удмуртие» каналэз 2 пумо учкыны луэ: кабель пыр но огшоры антеннаен, нош «Удмуртия» каналэз кабель пыр гинэ учкыны луэ.- Ижын кабель пыр ужась операторъёс трос гинэ. Нош Удмуртиысь мукет интыосын кызьы тӥледыз учко?- 178 гуртъёсын ужа «Ростелеком», Ижын - МТС, «ЭР-Телеком» («Дом.ru»), «Гарант», Можгаын - «Телесеть», Воткинскын - «Универ-телеком», Сарапулын - «Антенная служба», Глазовын - «Гарант Глазов». Озьыен, кин 21-тӥ кнопкаысь милемыз уг шедьты, вазиське асьтэлэн операторъёстылы.- Али телепередачаосты Интернет пыр но учкыны луэ ни. Элькунамы кызьы азинске онлайн амалэн ужан?- «Удмуртия» каналмылэн онлайн амалэн ужез радъяськемын ини. Туннэ нуналлы котькудӥз адями, кинлэн Интернетэз вань, быгатэ милемыз учкыны,  сайтамы пырыса.Сергей Захаров  